ΓΡΑΠΤΗ ΕΡΩΤΗΣΗ E-3540/98

υποβολή: Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(25 Νοεμβρίου 1998)

Θέμα: Εργατικά ατυχήματα στην Ισπανία

Στην Ισπανία η συχνότητα των εργατικών ατυχημάτων είναι απαράδεκτα υψηλή: το 1995 σημειώθηκαν 626.881 ατυχήματα; το έτος 1996 655.575, το 1997 676.644. Αναμένεται ακατάσχετη αύξηση των ατυχημάτων, η οποία υπολογίζεται από τα συνδικάτα στο 23 % περίπου κατά το τρίτο τρίμηνο του 1998.

Στα ανθρακωρυχεία των Αυτόνομων Κοινοτήτων των Αστουριών και της Καστίλλης και Λεόν σημειώθηκαν κατά το τρέχον έτος 1998 συνολικά 16 θάνατοι (10 στις Αστούριες και 6 στην Καστίλλη και Λεόν). Στην τελευταία αυτή κοινότητα, Καστίλλη και Λεόν, και στο σύνολο των εργασιακών τομέων σημειώθηκαν μέχρι τον Αύγουστο 54 θάνατοι από εργατικά ατυχήματα, πράγμα που σημαίνει ότι ενδέχεται να υπερβούμε τους 99 θανάτους που σημειώθηκαν κατά το παρελθόν έτος 1997.

Οι αιτίες του υψηλού αυτού δείκτη θνησιμότητας σχετίζονται με τον προσωρινό χαρακτήρα των προσλήψεων, την πρόσληψη ολιγότερου από το απαιτούμενο προσωπικό που εφαρμόζεται από ορισμένες επιχειρήσεις και την πλήρη έλλειψη μέτρων ασφάλειας και υγιεινής στους τόπους εργασίας, καθώς και στην αμέλεια των επιθεωρήσεων εργασίας.

Δεδομένου ότι προφανώς δεν τηρείται, όχι μόνον η ισπανική νομοθεσία σε θέματα ασφάλειας και υγιεινής στους τόπους εργασίας, αλλά ούτε και οι οδηγίες του Συμβουλίου 89/391/ΕΟΚ(1) και 89/654/ΕΚ(2),

1. γνωρίζει η Επιτροπή την κατάσταση αυτή;

2. μπορεί να ανακοινώσει η Επιτροπή εάν έγινε κάποια σχετική ενέργεια από πλευράς της Κοινότητος προς την ισπανική κυβέρνηση;

3. με ποιόν τρόπο παρηκολούθησε η Επιτροπή μέχρι σήμερα την κατάσταση αυτή, ειδικότερα όσον αφορά τα ανθρακωρυχεία;

Απάντηση του κ. Flynn εξ ονόματος της Επιτροπής

(11 Ιανουαρίου 1999)

1. Η Επιτροπή εφιστά την προσοχή της κ. βουλευτή στο γεγονός ότι τα στοιχεία σχετικά με τα εν λόγω έτη δεν έχουν ακόμα δημοσιευθεί από την Eurostat.

Όσον αφορά τα στοιχεία σχετικά με τα ανθρακωρυχεία, η μεθοδολογία που χρησιμοποιούν οι ευρωπαϊκές στατιστικές εργατικών ατυχημάτων δεν θεωρεί προς το παρόν τις εξορυκτικές βιομηχανίες ως κλάδο των εξεταζόμενων δραστηριοτήτων. Πάντως, στο πλαίσιο των αρμοδιοτήτων του Μόνιμου Οργάνου για την Ασφάλεια και την Υγιεινή στα Ανθρακωρυχεία και στις υπόλοιπες Εξορυκτικές Βιομηχανίες έχουν αρχίσει εργασίες σχετικά με την εναρμόνιση των στατιστικών σε αυτόν τον τομέα.

2. Η Επιτροπή δεν μπορεί παρά να εκφράσει τη λύπη της για την αύξηση των εργατικών ατυχημάτων στην Ισπανία, την οποία υπέδειξε η αξιότιμος βουλευτής. Η ανάλυση και τα ενδεχόμενα συμπεράσματα από αυτή την κατάσταση εμπίπτουν πάντως στη δικαιοδοσία των εθνικών αρχών και ιδιαίτερα των υπεύθυνων για την εφαρμογή της εθνικής ρύθμισης η οποία μεταφέρει τις οδηγίες που ισχύουν στον τομέα.

Από την πλευρά της η Επιτροπή μεριμνά ώστε τα κράτη μέλη να μεταφέρουν τις κοινοτικές οδηγίες στις εθνικές έννομες τάξεις. Αν αυτό δεν συμβαίνει, η Επιτροπή κινεί τη διαδικασία επί παραβάσει κατά των κρατών μελών. Σήμερα, η Ισπανία έχει μεταφέρει το σύνολο των οδηγιών "υγεία και ασφάλεια στην εργασία".

3. Στο πλαίσιο των αρμοδιοτήτων του Μόνιμου Οργάνου για την Ασφάλεια και την Υγιεινή στα Ανθρακωρυχεία και τις υπόλοιπες Εξορυκτικές Βιομηχανίες, οι ισπανικές αρχές παρακολουθούν λεπτομερώς τα σοβαρότερα ή θανατηφόρα ατυχήματα μέσω της κατάρτισης επιστημονικών εκθέσεων.

Η ανάλυση αυτών των εκθέσεων, η οποία πραγματοποιείται από το Μόνιμο Όργανο, μπορεί να καταλήξει στην εκπόνηση συστάσεων που απευθύνονται στα κράτη μέλη προκειμένου να βελτιωθούν οι συνθήκες ασφάλειας στις εξορυκτικές βιομηχανίες και προκειμένου να αποφευχθεί η επανάληψη τέτοιων ατυχημάτων.

(1) ΕΕ L 183 της 29.6.1989, σελ. 1.

(2) ΕΕ L 393 της 30.12.1989. σελ. 1.